Inflasiekoers daal effeArgieffoto bloot ter illustrasie. (Foto: Unsplash) Die verbruikersprysinflasie (VPI) het in Januarie met 0,2 persentasiepunte vanaf 5,9 in Desember tot 5,7% gedaal. Statistieke Suid-Afrika (SSA) het Woensdag gesê die daling is hoofsaaklik weens laer brandstofpryse. Die stygende prys van kos en nie-alkoholiese drankies, behuising en nutsdienste, vervoer, en diverse goedere en dienste het egter ook aansienlik tot die inflasiekoers bygedra. Die prys van kos en nie-alkoholiese drankies het op ŉ jaargrondslag met 5,7% gestyg, terwyl die koste verbonde aan behuising en nutsdienste op ŉ jaargrondslag met 4,3% toegeneem het. Vervoer was egter die grootste drywer van inflasie nadat dit op ŉ jaargrondslag met 14,5% toegeneem het. Diverse goedere en dienste het op ŉ jaargrondslag met 4,6% gestyg. Abigail Moyo, woordvoerder van Uasa, sê die vakbond doen nou ŉ beroep op diensverskaffers en die eienaars van sakeondernemings om die behoeftes en inkomste van werkers in gedagte te hou wanneer hulle hul goedere en dienste prys. “Basiese behoeftes, goedere en dienste is die hoofbydraers tot die VPI en ongelukkig ook die items wat werkers die nodigste het.” Moyo sê voorts die vakbond is hoopvol dat die nasionale begrotingsrede goeie nuus en verligting vir werkers sal bring. “Intussen moedig ons ons lede en alle werkers aan om wyse finansiële besluite te neem en voorsiening te maak vir noodgevalle.”